سوریايي یاغیان له حمص ښار څخه ووتل
د سوریې د رژیم لسګونه مخالف جنګیالي او د هغوي کورنۍ د حمص له ښار څخه وتلي دي.
د رئپوټونو په اساس د حمص له الویر ولسوالۍ څخه ۳۵۰ کسان په ۲۰ بسونو کې د سوریې شمال، ادلیب ښار ته انتقال شوي دي. دا په تیرو دوو اوونیو کې د یاغیانو دریمه ډله ده چې له سیمې څخه وځي. یو شمېر یاغیان تردې پخوا د سوریې او ترکیې سرحد ته نږدې د جرابلس ښار ته لېږدول شوي دي. له سیمې څخه د جنګیالیو وتل د هغې توافق نامې یوه برخه ده چې له مخې یې د الویر ولسوالي دولتي قواوو ته سپارل کیږي. د اپوزیسیون فعالان پر دغې توافق نامې د نیوکې سربیره وایې چې حکومت غواړي د الویر ۱۲ زره اوسېدونکي او ۲۵۰۰ وسله وال بېځایه کړي. د سوریې حکومت د فعالانو نیوکې نه مني چې کواګې له حمص او تر محاصرې لاندې نورو ښارونو څخه د یاغیانو وتل دې عام خلک له خپلو کورونو څخه بېځایه کړي. د امریکا د جمهور رئیس ویاند، شان سپایسر د جمعې په ورځ [مارچ ۳۱] وویل چې متحده ایالات باید په سوریې کې سیاسي حقایق ومني. هغه وویل چې د سوریې د جمهور رئیس، بشارالاسد د برخلیک په اړه ددغه هېواد خلک تصمیم نیسي. سپایسر وویل چې د امریکا پخوانۍ ادارې د سوریې د حالاتو د بدلولو لپاره "ډیر فرصتونه ضایع کړل". د جمهور رئیس ټرمپ ویاند د بشارالاسد د کوښه کیدو په اړه تبصره ونکړه خو ویې ویل چې پدې اړه یواځې د سوریې خلک پریکړه کوي. د سپایسر په وینا د اوسمهال لپاره په سوریې کې د امریکا پالیسي د داعش جنګیالیو ته شکست ورکول دي.